MIKROKREDIT TAShKILOTLARI FAOLIYATINI LITSENZIYALASh TARTIBI TOʻGʻRISIDAGI NIZOMNI TASDIQLASh HAQIDA
(resolution, 2022-09-28)

Oʻzbekiston Respublikasining “Oʻzbekiston Respublikasining Markaziy banki toʻgʻrisida” (Oʻzbekiston Respublikasi Oliy Majlisining Axborotnomasi, 1995-yil, 12-son, 247-modda), “Mikrokredit tashkilotlari toʻgʻrisida”gi (Oʻzbekiston Respublikasi Oliy Majlisining Axborotnomasi, 2006-yil, 9-son, 495-modda) qonunlariga muvofiq Oʻzbekiston Respublikasi Markaziy banki Boshqaruvi qaror qiladi: 1. Mikrokredit tashkilotlari faoliyatini litsenziyalash tartibi toʻgʻrisidagi nizom ilovaga muvofiq tasdiqlansin. 2. Quyidagilar oʻz kuchini yoʻqotgan deb hisoblansin: Oʻzbekiston Respublikasi Markaziy banki Boshqaruvining 2006-yil 7-oktabrdagi 24/4-sonli “Mikrokredit tashkilotlari faoliyatini litsenziyalash tartibi toʻgʻrisidagi nizomni tasdiqlash haqida”gi qarori (roʻyxat raqami 1635, 2006-yil 31-oktabr) (Oʻzbekiston Respublikasi qonun hujjatlari toʻplami, 2006-y., 43-44-son, 436-modda); Oʻzbekiston Respublikasi Markaziy banki Boshqaruvining 2009-yil 15-avgustdagi 23/4-sonli “Mikrokredit tashkilotlari faoliyatini litsenziyalash tartibi toʻgʻrisidagi nizomga oʻzgartirish va qoʻshimchalar kiritish haqida”gi qarori (roʻyxat raqami 1635-1, 2009-yil 14-sentabr) (Oʻzbekiston Respublikasi qonun hujjatlari toʻplami, 2009-y., 38-son, 418-modda). 3. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. Mazkur Nizom Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi, “Mikrokredit tashkilotlari toʻgʻrisida”gi, “Faoliyatning ayrim turlarini litsenziyalash toʻgʻrisida”gi qonunlariga muvofiq Oʻzbekiston Respublikasi hududida mikrokredit tashkilotlarini litsenziyalash tartibini belgilaydi. 1. Ushbu Nizomda quyidagi asosiy tushunchalardan foydalaniladi: mikrokredit tashkiloti — mikrokredit, mikroqarz, mikrolizing berish sohasida xizmatlar koʻrsatish boʻyicha faoliyatni amalga oshiruvchi va “Mikrokredit tashkilotlari toʻgʻrisida”gi Qonunga muvofiq boshqa mikromoliyaviy xizmatlar koʻrsatuvchi yuridik shaxsdir; litsenziyalash departamenti — litsenziya olish uchun taqdim etilgan hujjatlarni koʻrib chiqish vazifalari yuklatilgan Oʻzbekiston Respublikasi Markaziy bankining (bundan keyingi oʻrinlarda Markaziy bank deb yuritiladi) tarkibiy tuzilmasi; Qoʻmita — Oʻzbekiston Respublikasi Markaziy bankining Bank nazorati qoʻmitasi. 2. Oʻzbekiston Respublikasi “Mikrokredit tashkilotlari toʻgʻrisida”gi Qonunining 9-moddasiga muvofiq qonunchilik hujjatlarida nazarda tutilgan hollarda mikrokredit tashkiloti litsenziya olinganidan keyin mikromoliyaviy xizmatlar koʻrsatish faoliyatini amalga oshiradi. 3. 2017-yil 1-oktabrdan boshlab mikrokredit tashkilotlari ustav fondining eng kam miqdori 2,0 mlrd. soʻm etib belgilanadi. 4. Faoliyat koʻrsatayotgan mikrokredit tashkilotlari 2019-yilning 1-yanvariga qadar oʻz ustav fondlarini mazkur Nizomning 3-bandida belgilangan miqdorga yetkazishlari lozim. 5. Mikrokredit tashkilotining ustav fondi pul mablagʻlaridan, shuningdek mazkur tashkilot ustav fondi miqdorining yigirma foizidan oshmaydigan boshqa mol-mulkdan shakllantiriladi. 6. Kreditga va garovga olingan mablagʻlardan hamda boshqa jalb etilgan mablagʻlardan mikrokredit tashkilotining ustav fondini shakllantirish uchun foydalanishga yoʻl qoʻyilmaydi. 7. Quyidagi shaxslar mikrokredit tashkiloti muassislari yoki ishtirokchilari (aksiyadorlari) boʻla olmaydi: boshqa nobank kredit tashkilotlari, bundan xorijiy mikrokredit tashkilotlarining Oʻzbekiston Respublikasida faoliyat koʻrsatayotgan mikrokredit tashkilotlarining ustav fondida ishtirok etishi (aksiyalariga egalik qilishi) hollari mustasno; offshor hududda doimiy yashovchi jismoniy shaxslar va ushbu hududda roʻyxatga olingan norezident yuridik shaxslar; offshor hududlarda joylashgan banklarda hisobvaraqqa ega boʻlgan yuridik va jismoniy shaxslar; yuridik shaxslar, agar ularning aksiyadori (ishtirokchisi) offshor hududda doimiy yashovchi jismoniy shaxs yoki roʻyxatga olingan yuridik shaxslar boʻlsa; davlat organlari, siyosiy partiyalar, kasaba uyushmalari va diniy tashkilotlar. iqtisodiyot sohasidagi jinoyat uchun yoki boshqaruv tartibiga qarshi jinoyat uchun olib tashlanmagan sudlanganlikka ega boʻlgan shaxslar (mikrokredit tashkiloti ustav fondining 10 foizi va undan koʻp qismiga egalik qilganda). 8. Mikrokredit tashkilotiga litsenziya berish toʻgʻrisidagi arizani koʻrib chiqish uchun yigʻim undiriladi. Arizani qayta koʻrib chiqish uchun yigʻim undirilmaydi. Mikrokredit tashkilotiga litsenziya berilganligi uchun Oʻzbekiston Respublikasining “Davlat boji toʻgʻrisida”gi Qonunida belgilangan miqdorda davlat boji undiriladi. 10. Yigʻim miqdori Oʻzbekiston Respublikasi Vazirlar Mahkamasi tomonidan belgilanadi. 11. Litsenziya dublikatini berishda yoki uni qayta rasmiylashtirishda mikrokredit tashkilotiga litsenziya berish toʻgʻrisidagi arizani koʻrib chiqish uchun toʻlanadigan yigʻim summasining teng yarmi miqdorida yigʻim undiriladi. 12. Mikrokredit tashkiloti faoliyatini amalga oshirishda quyidagilar litsenziya talablari va shartlari hisoblanadi: Oʻzbekiston Respublikasining “Mikrokredit tashkilotlari toʻgʻrisida”gi Qonuniga, shuningdek mikrokredit tashkiloti faoliyati bilan bogʻliq boshqa qonunchilik hujjatlariga rioya qilish; mikrokredit tashkiloti ustav fondining ushbu Nizomning 3-bandida nazarda tutilgan miqdordan kam boʻlmasligi; kassa xonalarining texnik jihatdan mustahkamlangan va qoʻriqlash-yongʻindan saqlash signalizatsiya vositalari bilan jihozlangan boʻlishi; mikrokredit tashkiloti boshqaruv organining rahbari lavozimiga tavsiya etiladigan nomzodning tegishli oliy maʼlumotga va ish tajribasiga ega boʻlishi. 13. Litsenziya olish uchun mikrokredit tashkiloti davlat roʻyxatidan oʻtkazilganidan soʻng bir oydan kechiktirmasdan Markaziy bankka yoki uning tegishli hududiy bosh boshqarmasiga quyida keltirilgan zarur boʻlgan hujjatlarni bevosita, pochta aloqasi vositalari orqali yoki elektron shaklda, ular olinganligi haqida xabardor qilingan holda taqdim etadi: litsenziya berish toʻgʻrisida ariza. Litsenziya berish toʻgʻrisidagi arizada litsenziya daʼvogarining elektron manzili koʻrsatilishi mumkin; mikrokredit tashkiloti boshqaruv organlarining tarkibi toʻgʻrisidagi maʼlumotlar; mikrokredit tashkilotining ustav fondi shakllantirilganligini tasdiqlovchi bank hujjati. Elektron shaklda taqdim etilgan hujjatlar litsenziya daʼvogarining elektron raqamli imzosi bilan tasdiqlanadi. Litsenziya berish toʻgʻrisidagi arizada litsenziya daʼvogarining elektron manzili koʻrsatilganligi uning arizasi boʻyicha qabul qilingan qaror haqida axborot tizimi orqali elektron shaklda xabarnoma olishga boʻlgan roziligidir. 14. Mikrokredit tashkilotida axborot tizimlarining oʻzaro ishlashi va almashinuvini taʼminlash maqsadida quyidagilar mavjud boʻlishi lozim: Bank telekommunikatsiya tarmogʻiga ulanish uchun modem aloqasi; mikrokredit tashkiloti binosi va bank telekommunikatsiya tarmogʻining jihozlari oʻrnatilgan avtomatik telefon stansiyasi bilan alohida sifatli aloqa liniyasi; kafolatlangan elektr taʼminoti (220 V); kunlik buxgalteriya hisobini yuritilishini taʼminlovchi dasturiy taʼminot; mikrokredit tashkiloti faoliyatini tashkil etish uchun zarur boʻlgan boshqa texnik vositalar. Mikrokredit tashkiloti binosi va undagi kassa xonalari texnik jihatdan mustahkamlangan va qoʻriqlash-yongʻindan saqlash signalizatsiya vositalari bilan jihozlangan boʻlishi lozim. Mikrokredit tashkiloti binosi va undagi kassa xonalarining texnik jihatdan mustahkamlanganligi va qoʻriqlash-yongʻindan saqlash signalizatsiya vositalari bilan jihozlanganligi, shuningdek axborot tizimlarining oʻzaro ishlashi va almashinuvini taʼminlash maqsadida modem va sifatli aloqa liniyasi mavjudligi hamda buxgalteriya hisobi amaliyotlarini amalga oshirish boʻyicha texnik talablarga mos keluvchi dasturiy taʼminot bilan taʼminlanganligi boʻyicha Markaziy bankning tegishli hududiy bosh boshqarmasining xulosasi olinishi lozim. 15. Hajmi bir varaqdan ziyod holda taqdim etiladigan barcha hujjatlar alohida yigʻmajild shaklida tikilib, mikrokredit tashkiloti rahbari tomonidan imzolangan boʻlishi lozim. 16. Agar mazkur Nizomning 13-bandida koʻrsatilgan hujjatlar Markaziy bankning tegishli hududiy bosh boshqarmasiga taqdim etilgan boʻlsa, hududiy bosh boshqarma uch kun muddat ichida hujjatlar toʻplamini mazkur Nizom talablariga muvofiq toʻliqligini oʻrganib chiqadi, shundan keyin ushbu hujjatlar toʻplamini mazkur Nizomning 14-bandida nazarda tutilgan xulosa bilan birga Markaziy bankka yuboradi. 17. Litsenziya olishga barcha zarur hujjatlar ilova qilingan ariza Markaziy bank tomonidan ariza va zarur hujjatlar kelib tushgan kundan boshlab oʻttiz kun mobaynida koʻrib chiqiladi. 18. Taqdim etilgan hujjatlar toʻplami toʻliq jamlansa, qonunchilik hujjatlari va mazkur Nizom talablariga muvofiq kelsa, litsenziyalash departamenti Qoʻmitaga mikrokredit tashkilotiga litsenziya berish toʻgʻrisidagi masalani kiritadi. 19. Markaziy bank litsenziya talabgorini qabul qilingan qaror toʻgʻrisida tegishli qaror qabul qilinganidan keyin uch kun mobaynida xabardor qilishi shart. Litsenziya berish toʻgʻrisidagi qaror qabul qilingani haqida xabarnoma litsenziya talabgoriga yozma shaklda, shu jumladan axborot tizimi orqali elektron shaklda bank hisobvaragʻi rekvizitlari va davlat bojini toʻlash muddati koʻrsatilgan holda yuboriladi (topshiriladi). 20. Litsenziya berilgan vaqtdan boshlab olti oy muddat ichida mikrokredit tashkiloti oʻz faoliyatini amalga oshirishga kirishishi lozim. 21. Mikrokredit tashkilotiga litsenziya berish toʻgʻrisidagi qaror qabul qilinganidan keyin Markaziy bank uch nusxada quyidagilarni oʻz ichiga oluvchi yuridik yigʻmajildlarni rasmiylashtiradi: litsenziya berish toʻgʻrisidagi ariza; mikrokredit tashkilotining taʼsis hujjatlari; mikrokredit tashkiloti davlat roʻyxatidan oʻtkazilganligi toʻgʻrisidagi guvohnomaning nusxasi; mikrokredit tashkilotining boshqaruv organlari tarkibi toʻgʻrisidagi maʼlumotlar; mikrokredit tashkilotining ustav fondi shakllantirilganligini tasdiqlovchi bank hujjati; litsenziya berilganligi uchun davlat boji toʻlanganligini tasdiqlovchi hujjat; kassa xonalarining texnik jihatdan mustahkamlanganligi va qoʻriqlash-yongʻindan saqlash signalizatsiya vositalari bilan jihozlanganligi boʻyicha Markaziy bank tegishli hududiy bosh boshqarmasining xulosasi; Markaziy bankning mikrokredit tashkilotiga litsenziya berish toʻgʻrisidagi qarori; mikrokredit tashkiloti faoliyatini amalga oshirish uchun berilgan litsenziya. 22. Uch nusxada tayyorlangan yuridik yigʻmajildlar Markaziy bank tomonidan quyidagicha taqsimlanadi: litsenziyaning asl nusxasini oʻz ichiga olgan bir nusxasi mikrokredit tashkiloti rahbariga imzo qoʻydirilgan holda mikrokredit tashkilotiga topshiriladi. Mikrokredit tashkilotiga topshirilgan yuridik yigʻmajild yuridik hujjatlarni saqlash uchun moʻljallangan maxsus joyda saqlanadi; bir nusxasi Markaziy bankda qoldiriladi; bir nusxasi mikrokredit tashkiloti joylashgan manzil boʻyicha Markaziy bankning hududiy bosh boshqarmasiga yuboriladi. Litsenziyalarning reyestrlarida mavjud boʻlgan maʼlumotlar Markaziy bankning veb-saytiga joylashtiriladi va tanishib chiqish uchun ochiq boʻladi. 23. Markaziy bank quyidagi hollarda litsenziya berishni rad etishga haqlidir: taqdim etilgan hujjatlar qonunchilik hujjatlarida belgilangan talablarga nomuvofiq boʻlganda; taqdim etilgan hujjatlarda ishonchsiz yoki buzilgan maʼlumotlar mavjud boʻlganda. 24. Litsenziya berishni rad etish toʻgʻrisidagi qaror litsenziya talabgoriga yozma shaklda, shu jumladan axborot tizimi orqali elektron shaklda yuboriladi (topshiriladi). Litsenziya talabgori litsenziya berishni rad etish toʻgʻrisidagi qarorda koʻrsatilgan kamchiliklarni toʻliq bartaraf etgandan soʻng hujjatlarni qaytadan koʻrib chiqish uchun Markaziy bankka taqdim etishi mumkin. Litsenziya berishni rad etish haqidagi xabarnomada koʻrsatilgan muddat kamchiliklarni bartaraf etish uchun zarur boʻlgan vaqtga mutanosib boʻlishi kerak. Mikrokredit tashkiloti faoliyatini amalga oshirish uchun litsenziya olish maqsadida takroran taqdim etilgan arizani qayta koʻrib chiqishda litsenziya berishni rad etish toʻgʻrisidagi xabarnomada ilgari koʻrsatilmagan asoslar boʻyicha mikrokredit tashkilotiga litsenziya berishni rad etishga yoʻl qoʻyilmaydi. Mikrokredit tashkilotiga litsenziya berish uchun taqdim etilgan hujjatlarni takroran koʻrib chiqish ariza barcha zarur hujjatlar bilan birga olingan kundan eʼtiboran oʻn besh kundan koʻp boʻlmagan muddatda amalga oshiriladi. Mikrokredit tashkilotiga litsenziya berishni rad etish toʻgʻrisidagi qarorda koʻrsatilgan muddat oʻtganidan keyin berilgan ariza yangidan berilgan deb hisoblanadi. Mikrokredit tashkilotiga litsenziya berishni rad etish toʻgʻrisidagi qaror ustidan qonun hujjatlarida belgilangan tartibda sudga shikoyat qilinishi mumkin. 26. Mikrokredit tashkilotini tashkil etishda norezident yuridik shaxslar qatnashsa yoki uning ustav fondida ishtirok etsa (aksiyadori boʻlsa), mazkur Nizomning 13-bandida keltirilgan hujjatlarga qoʻshimcha ravishda quyidagi hujjatlar taqdim etiladi: a) norezident yuridik shaxs vakolatli organining uning Oʻzbekiston Respublikasi hududidagi mikrokredit tashkilotining aksiyalarini (ulushlarini) sotib olishi va (yoki) egalik qilishi toʻgʻrisidagi qarori nusxasi; b) auditorlik firmasi tomonidan tasdiqlangan norezident yuridik shaxsning oxirgi uch yillik moliyaviy hisoboti (kamida uch yil faoliyat koʻrsatgan boʻlishi shart); v) agar norezident yuridik shaxsning mamlakati qonunlari talab qilsa, u joylashgan mamlakat nazorat organining uning Oʻzbekiston Respublikasi hududidagi mikrokredit tashkilotiga muassis boʻlishiga yoki uning ustav fondida ishtirok etishiga (aksiyadori boʻlishiga) roziligini tasdiqlovchi hujjati; g) norezident yuridik shaxsning toʻlovga layoqatliligi toʻgʻrisida xizmat koʻrsatuvchi bank tomonidan berilgan tasdiq; d) norezident yuridik shaxsning muassislari toʻgʻrisida quyidagi maʼlumotlar: muassis-yuridik shaxslar uchun — firma nomi, davlat roʻyxatidan oʻtkazilgan sanasi va joyi, muassisning ustav fondidagi (kapitalidagi) ulushi; muassis-jismoniy shaxslar uchun — familiyasi, ismi, otasining ismi, turar joyi (toʻliq manzili), muassisning ustav fondidagi (kapitalidagi) ulushi. 27. Mikrokredit tashkilotini tashkil etishda norezident jismoniy shaxs qatnashsa yoki uning ustav fondida ishtirok etsa (aksiyadori boʻlsa), mazkur Nizomning 13-bandida nazarda tutilgan hujjatlarga qoʻshimcha ravishda oxirgi ikki yil uchun soliq deklaratsiyasi ham ilova qilinadi. 28. Mazkur Nizomning 26 va 27-bandlarida qayd etilgan hujjatlar norezident yuridik shaxs roʻyxatdan oʻtkazilgan yoki norezident jismoniy shaxs yashayotgan mamlakatdagi Oʻzbekiston Respublikasi konsullik muassasasida, u mavjud boʻlmagan taqdirda esa, norezident yuridik shaxs roʻyxatdan oʻtkazilgan yoki norezident jismoniy shaxs yashayotgan davlatning Tashqi ishlar vazirligida, mazkur mamlakatning Oʻzbekiston Respublikasidagi konsullik muassasasida yoki diplomatik vakolatxonasida belgilangan tartibda legallashtiriladi, keyinchalik Oʻzbekiston Respublikasi Tashqi ishlar vazirligining konsullik boshqarmasida tasdiqlanadi. 29. Norezidentlarning arizasini koʻrib chiqish va ularning moliyaviy ahvolini baholashda, Markaziy bank norezidentlar mamlakatining nazorat organi maʼlumoti va fikr-mulohazalariga tayanadi. Zarurat boʻlganda, Markaziy bank oʻz mezonlari va fikr-mulohazalarini qoʻllash huquqiga ega. 30. Norezidentlar ishtirokidagi mikrokredit tashkilotiga litsenziya berishni soʻrab murojaat qilingan arizani rad etish uchun quyidagilar asos boʻlishi mumkin: mahalliy iqtisodiyotga yoki raqobat muhitiga salbiy taʼsir oʻtkazish xavfi mavjud boʻlsa; norezident mamlakatining nazorat qiluvchi organlari tomonidan rad etish tavsiya qilinsa; norezidentning ustav fondida (kapitalida) jinoiy faoliyatdan olingan mablagʻlarning mavjud boʻlishi yoxud ularning aksiyadorlari (ishtirokchilari) tarkibida offshor hududlarda roʻyxatdan oʻtkazilgan yuridik shaxslar yoki offshor hududda doimiy yashovchi jismoniy shaxslar mavjud boʻlsa; offshor hududlarda joylashgan banklarda hisobvaraqqa ega boʻlsa; muassisi offshor hududda doimiy yashovchi jismoniy shaxs yoki ushbu hududda roʻyxatga olingan yuridik shaxslar boʻlsa; norezidentning moliyaviy holati qoniqarsiz boʻlsa. 31. Mikrokredit tashkilotining firma nomida “mikrokredit tashkiloti” soʻz birikmasi ifodalanishi va firma nomlari toʻgʻrisidagi qonunchilik hujjatlarida keltirilgan talablarga muvofiq boʻlishi zarur. 32. Filial mikrokredit tashkilotining u joylashgan erdan tashqarida tashkil etiladigan hamda uning barcha vazifalarini yoki vazifalarining bir qismini, shu jumladan vakolatxona vazifalarini bajaradigan alohida boʻlinmasidir. Mikrokredit tashkilotining chakana xizmatlar markazi shaklidagi filiali uning chakana xizmatlarni, shu jumladan naqdsiz shaklda mikromoliyaviy xizmatlarni koʻrsatadigan hamda tashkilot joylashgan erdan tashqarida tashkil etiladigan boʻlinmasidir. 33. Filial nomlanishi “filial” soʻzi, chakana xizmatlar markazi shaklidagi filial nomlanishi esa “chakana xizmatlar markazi” soʻzlari koʻrsatilgan holda uni tashkil etgan mikrokredit tashkiloti nomi bilan mos kelishi lozim. Oʻzbekiston Respublikasi hududida tashkil etilgan mikrokredit tashkiloti filiallari yuridik shaxs hisoblanmaydilar. 34. Mikrokredit tashkilotining filiali Markaziy bankning oldindan roziligi olingandan soʻng, chakana xizmatlar markazi shaklidagi filiali esa u ochilgan kundan boshlab oʻn kunlik muddatda Oʻzbekiston Respublikasi Markaziy bankini xabardor qilish sharti bilan qonunchilik hujjatlariga muvofiq mikrokredit tashkilotining boshqaruv organi qaroriga binoan tashkil etiladi yoki tugatiladi. 35. Filial oʻz faoliyatini mikrokredit tashkilotining boshqaruv organi tomonidan tasdiqlagan filial toʻgʻrisidagi nizom va mikrokredit tashkilotiga berilgan litsenziya asosida amalga oshiradi. 36. Mikrokredit tashkiloti filial tashkil qilish uchun: qoniqarli moliyaviy holatga ega boʻlishi; mikrokredit tashkiloti kunlik jamlama buxgalteriya balansini tuzish uchun kerakli dasturiy-texnik vositalarga hamda malakali buxgalteriya xodimlariga ega boʻlishi; Markaziy bank talablariga javob beradigan tegishli xonalar va uskunalarga ega boʻlishi lozim (naqd pul va qimmatliklar bilan faoliyat koʻrsatishi koʻzda tutilgan taqdirda). 37. Mikrokredit tashkiloti quyidagi holatlarda qoniqarli moliyaviy holatga ega deb topiladi: joriy yil natijalariga koʻra sof foydaga ega boʻlganda; toʻlov muddati 30 kundan ortiq kechiktirilgan muddati oʻtgan kreditlarning summasi oxirgi 6 oy davomida mikrokredit tashkiloti kredit portfelining 5% dan kam miqdorini tashkil etganda. 38. Mikrokredit tashkiloti filialini tashkil etish va Markaziy bankda hisobga qoʻyish uchun Markaziy bankka quyidagi hujjatlar taqdim etiladi: iqtisodiy asoslab berilgan holda mazkur filialni tashkil etish toʻgʻrisidagi ariza; filialni tashkil etish toʻgʻrisidagi mikrokredit tashkiloti boshqaruv organining qarori; filial rahbari lavozimiga koʻrsatilgan nomzod toʻgʻrisidagi maʼlumot; filial kassa xonalarining texnik jihatdan mustahkamlanganligi va qoʻriqlash-yongʻindan saqlash signalizatsiya vositalari bilan jihozlanganligi boʻyicha Markaziy bank tegishli hududiy bosh boshqarmasining xulosasi (naqd pul va qimmatliklar bilan faoliyat koʻrsatishi koʻzda tutilgan taqdirda). 39. Filialni tashkil etish uchun taqdim etilgan hujjatlar toʻplami Markaziy bank tomonidan oʻttiz kun ichida koʻrib chiqiladi. 40. Taqdim etilgan hujjatlar toʻplami toʻliq jamlansa, qonunchilik hujjatlari va mazkur Nizom talablariga muvofiq kelsa, litsenziyalash departamenti Qoʻmitaga mikrokredit tashkilotining filialini hisobga qoʻyish toʻgʻrisidagi masalani kiritadi. Agar taqdim etilgan hujjatlar toʻplami ushbu Nizom va qonunchilik hujjatlari talablariga zid boʻlsa, hujjatlar toʻplami sabablari koʻrsatilgan holda qaytariladi. 401. Mikrokredit tashkiloti chakana xizmatlar markazi shaklidagi filialini ochganda u ochilgan kundan boshlab oʻn kun muddat ichida Oʻzbekiston Respublikasi Markaziy bankiga quyidagi hujjatlarni taqdim etadi: chakana xizmatlar markazi ochilganligi toʻgʻrisida xabarnoma; chakana xizmatlar markazini tashkil etish toʻgʻrisidagi mikrokredit tashkiloti boshqaruvi oliy organining qarori. 41. Mikrokredit tashkiloti filialini tashkil etish uchun taqdim etilgan hujjatlarda keyinchalik notoʻgʻri yoki haqqoniy boʻlmagan maʼlumotlar mavjudligi aniqlangan holda hamda filialning faoliyati natijasida mikrokredit tashkilotining moliyaviy holati ogʻirlashganda Markaziy bank mikrokredit tashkilotidan mazkur filialni tugatishni talab qilishi mumkin. 42. Mikrokredit tashkilotining filiali joylashgan manzili boʻyicha qonunchilik hujjatlarida koʻrsatilgan tartibda bankda hisobvaragʻini ochadi va qonunchilik hujjatlariga hamda mikrokredit tashkilotining filiali toʻgʻrisidagi nizomga muvofiq operatsiyalarni amalga oshiradi. 43. Litsenziyani qayta rasmiylashtirish Oʻzbekiston Respublikasining “Faoliyatning ayrim turlarini litsenziyalash toʻgʻrisida”gi Qonuniga muvofiq amalga oshiriladi. 44. Litsenziyaning asl nusxasi yoʻqolgan taqdirda, mikrokredit tashkiloti bir haftalik muddatda bu haqda Markaziy bankka yozma ravishda axborot beradi va uni qayta tiklash uchun quyidagi hujjatlarni taqdim etadi: litsenziyaning yoʻqolganligi sababi koʻrsatilgan hamda litsenziya dublikati berilishini soʻrab, litsenziyani saqlash uchun javobgar boʻlgan mansabdor shaxslarga nisbatan koʻrilgan va bunday holatlarning oldini olish boʻyicha amalga oshirilgan chora-tadbirlar aks ettirilgan ariza; topilmalar byurosi tomonidan litsenziyaning yoʻqotilganligini tasdiqlovchi maʼlumotnoma; ommaviy axborot vositalari manbalarida yoʻqotilgan litsenziyani haqiqiy emas deb topish toʻgʻrisida berilgan eʼlon nusxasi. 45. Markaziy bank bir oy muddat ichida taqdim etilgan hujjatlarni koʻrib chiqadi va mikrokredit tashkiloti tomonidan koʻrilgan tadbirlarni mazkur Nizomning 44-bandiga muvofiq ekanligiga ishonch hosil qilgan taqdirda litsenziyani yoʻqotgan mikrokredit tashkilotiga uning dublikatini beradi. 46. Agar litsenziya dublikati olingandan soʻng avval yoʻqotilgan litsenziya topilsa, mikrokredit tashkiloti besh ish kuni ichida litsenziyaning asl nusxasini bekor qilish uchun Markaziy bankka topshiradi. 47. Markaziy bank quyidagi hollarda litsenziyaning amal qilishini toʻxtatib turish toʻgʻrisida qaror qabul qilishi mumkin: mikrokredit tashkiloti tomonidan “Mikrokredit tashkilotlari toʻgʻrisida”gi Qonun va boshqa qonunchilik hujjatlari talablari, shu jumladan litsenziya talablari va shartlari buzilganda; mikrokredit tashkilotining faoliyatida aniqlangan qoidabuzarliklarni bartaraf etish majburiyatini yuklovchi qarorlar bajarilmaganida. 48. Markaziy bankning litsenziyaning amal qilishini toʻxtatib turish toʻgʻrisidagi qarori mikrokredit tashkilotiga yozma shaklda, qaror qabul qilingan kundan eʼtiboran uch kundan kechiktirmay yetkaziladi. 49. Markaziy bank litsenziyaning amal qilishini toʻxtatib turishga olib kelgan holatlarning mikrokredit tashkiloti tomonidan bartaraf etilishi muddatini belgilashga majbur. Koʻrsatilgan muddat olti oydan oshmasligi kerak. 50. Mikrokredit tashkiloti litsenziyaning amal qilishini toʻxtatib turishga olib kelgan holatlarni bartaraf etgan taqdirda Markaziy bank tasdiqlovchi hujjatlar olingan kundan boshlab uch kun ichida uning amal qilishini tiklash toʻgʻrisida qaror qabul qilishi shart. 51. Litsenziyaning amal qilishi quyidagi hollarda tugatiladi: mikrokredit tashkiloti toʻlovga qobiliyatsiz boʻlganda; hisobot maʼlumotlari muntazam ravishda buzib koʻrsatilganda; mikrokreditlar berish boʻyicha faoliyatni amalga oshirish litsenziya berilgan paytdan eʼtiboran olti oydan ortiq muddatga kechikkanda va qonunda nazarda tutilgan boshqa hollarda. 52. Litsenziyaning amal qilishi mikrokredit tashkiloti tomonidan Markaziy bank belgilagan muddatda litsenziyaning amal qilishini toʻxtatib turishga olib kelgan holatlar bartaraf etilmaganda ham tugatilishi mumkin. Litsenziyaning amal qilishi uni tugatish toʻgʻrisida qaror qabul qilingan sanadan boshlab tugatiladi. 53. Litsenziya soxta hujjatlardan foydalangan holda olinganligi fakti aniqlangan taqdirda, u bekor qilinadi. 54. Agar mikrokredit tashkiloti litsenziya berishga qaror qabul qilinganligi toʻgʻrisida bildiruvnoma yuborilgan (topshirilgan) paytdan boshlab uch oy mobaynida Markaziy bankka litsenziya berilishiga davlat boji toʻlanganligini tasdiqlovchi hujjatni taqdim etmasa, Markaziy bank koʻrsatilgan litsenziyani bekor qilishga haqlidir. 541. Litsenziyaning amal qilishini toʻxtatib turish, tiklash, tugatish va uni bekor qilish toʻgʻrisidagi maʼlumotlar ommaviy axborot vositalarida, shuningdek Markaziy bankning rasmiy veb-saytida eʼlon qilinishi kerak. 55. Mazkur Nizomga muvofiq talab qilinadigan barcha hujjatlar Oʻzbekiston Respublikasining “Davlat tili haqida”gi Qonuniga rioya etilgan holda taqdim etiladi.